Dan l-aħħar 1,345 student mid-dinja kollha rċivew l-aħbar tajba li se jingħataw borża ta' studju ffinanzjata mill-UE biex fil-ħarifa jibdew jistudjaw għal Lawrja tal-Masters Konġunt Erasmus Mundus. Dawn il-boroż ta' studju se jkopru l-ispejjeż kollha tal-programmi ta' studju tagħhom li se joħduhom f'żewġ istituzzjonijiet jew aktar ta' edukazzjoni għolja biex jiksbu lawrja tal-Masters konġunt jew doppju. Il-biċċa l-kbira tal-programmi jdumu sentejn. Fl-2017, il-100 programm tal-Lawrja tal-Masters Konġunt Erasmus Mundus joffru boroż ta' studju ffinanzjati mill-UE li jkopru firxa wiesgħa ta' suġġetti li jvarjaw mill-astrofiżika għan-nanoteknoloġija u mill-kartografija għall-etika sportiva. Il-boroż ta' studju ta' din is-sena ngħataw lil studenti li ġejjin mis-sitt kontinenti, bl-ewwel ħames pajjiżi jkunu l-Brażil (79), l-Indja (63), l-Iran (59), il-Bangladesh (58) u l-Messiku (49). Tibor Navracsics, il-Kummissarju Ewropew għall-Edukazzjoni, il-Kultura, iż-Żgħażagħ u l-Isport qal: “Il-Lawrji tal-Masters Konġunt Erasmus Mundus huma eżempju tajjeb ħafna ta' meta l-universitajiet jaħdmu id f'id bejn fruntiera u oħra biex joffru programmi tal-lawrji integrati, innovattivi u ta' kwalità għolja. Hekk kif niċċelebraw it-30 anniversarju ta' Erasmus, nispira ruħi meta nara l-perspettiva internazzjonali li dan il-programm ta' finanzjament tal-UE għen biex titrawwem fl-universitajiet, fl-istudenti u fil-persunal. Għalhekk ferħanin ħafna li fl-2017 kapaċi niffinanzjaw aktar minn 1,300 borża ta' studju għall-istudenti minn madwar id-dinja. Sentejn oħra dawn se jiggradwaw b'sett imfassal apposta għalihom ta' ħiliet professjonali u għarfien li se jgħinhom jibdew jew jagħtu spinta lill-karrieri tagħhom.” Mill-inqas 75 % tal-boroż ta' studju huma għall-istudenti minn pajjiżi sħab, b'boroż ta' studju addizzjonali mogħtija lil ċerti reġjuni tad-dinja fejn l-edukazzjoni għolja hija qasam ta' prijorità għall-kopperazzjoni tal-UE. Il-25 % l-oħra huma għall-istudenti mill-UE u minn pajjiżi oħra tal-programm.[1] L-istudenti li għadhom kemm intgħażlu se jkunu jistgħu jissieħbu u jibbenefikaw ukoll mill-Assoċjazzjoni tal-Istudenti u l-Alumni Erasmus Mundus li tappoġġa u tipprovdi netwerk għall-istudenti qabel ma jibdew l-istudji tagħhom, matulhom u anke wara li jkunu spiċċawhom. Kull programm tal-Masters jipprovdi wkoll fondi tal-UE għal akkademiċi biex jiġu mistiedna jagħtu l-kontribut tagħhom għall-programm permezz ta' tagħlim jew riċerka. Dan is-sajf fil-katalgu Erasmus Mundus se jiżdiedu madwar 40 programm tal-Masters ġdid u b'hekk għall-perjodu ta' applikazzjoni li jmiss se jkun hemm firxa akbar ta' programmi disponibbli għall-applikazzjonijiet ta' borża ta' studju. Dan il-perjodu ta' applikazzjoni, għall-istudenti li jixtiequ jibdew il-programm tagħhom fil-ħarifa tal-2018, se jkun miftuħ minn Ottubru tal-2017 sa Jannar tal-2018. Sfond Il-Lawrji tal-Masters Konġunt Erasmus Mundus huma programmi ta' studju integrati bis-sħiħ li jiġu offruti minn konsorzju ta' mill-inqas tliet istituzzjonijiet tal-edukazzjoni għolja. Madankollu, tajjeb li nsemmu li l-biċċa l-kbira tal-konsorzji għandhom aktar minn tliet istituzzjonijiet. Il-100 programm li minnhom għażlu l-istudenti fl-2017 jinvolvu 513-il istituzzjoni. Kważi terz tal-programmi jinkludu istituzzjonijiet minn pajjiżi sħab mis-sitt kontinenti. L-istudenti kollha jistudjaw f'mill-inqas żewġ istituzzjonijiet ta' edukazzjoni għolja involuti. B'hekk kull student jiċċaqlaq matul il-kors tal-Masters tiegħu. Ir-rotta tal-mobilità tal-istudenti hija unika għall-Erasmus Mundus u tirrifletti l-mod li bih il-kors huwa integrat u mogħti bis-sħiħ tul il-konsorzju. Il-Lawrji tal-Masters Konġunt Erasmus Mundus tnedew fl-2004 u mill-2014 bdew jiffurmaw parti mill-Erasmus+, il-programm attwali tal-UE għall-edukazzjoni, it-taħriġ, iż-żgħażagħ u l-isport. Jekk fl-ewwel sena kien hemm biss 19-il programm li ntgħażlu minn 140 student, illum il-ġurnata hemm aktar minn 21,000 student li bbenefikaw minn borża ta' studju tal-Masters Erasmus Mundus. Fl-2017 il-programm Erasmus jagħlaq it-30 anniversarju tiegħu. Dan il-programm li beda bħala skema ta' mobilità għall-edukazzjoni għolja evolva fi programm wiesa' li jappoġġa studenti, volontiera, apprendisti, għalliema, ħaddiema żgħażagħ, atleti u istituzzjonijiet edukattivi u organizzazzjonijiet oħra mill-oqsma tal-edukazzjoni, it-taħriġ, iż-żgħażagħ u l-isport. Biex tkun taf aktar dwar il-proġetti u l-programmi appoġġati minn Erasmus+, ikklikkja hawn. Għal aktar tagħrif Erasmus Mundus Anness: Il-boroż ta' studju Erasmus Mundus mogħtija skont il-pajjiż [1] It-33 pajjiż tal-programm huma t-28 Stat Membru tal-UE flimkien ma' ħames pajjiżi oħra li ssieħbu f'Erasmus+ u li jħallsu biex jieħdu sehem, jiġifieri: l-Iżlanda, il-Liechtenstein, in-Norveġja, l-Eks-Repubblika Jugoslava tal-Maċedonja u t-Turkija. Il-pajjiżi l-oħra tad-dinja huma pajjiżi sħab.